Tshwane spog met talle nuwe voertuie in vloot(Foto: Zakysant via Wikimedia Commons) Die eerste 100 nuutverkreë vlootvoertuie is Maandag amptelik aan die Stad Tshwane oorhandig. Die stad beplan om vir die finansiële jaar 2022-’23 altesaam 238 voertuie teen ŉ koste van sowat R100 miljoen te bekom. Volgens Sipho Stuurman, woordvoerder van die Tshwane-metro, is die vlootvoertuigbekendstelling betekenisvol omdat dit die stad eindelik goedkoper sal uitwerk. “ŉ Paar maande gelede is die stad gekonfronteer met bewerings dat daar op vlootvoertuie beslag gelê word. Dit was ŉ valse polities gedrewe narratief. Die eintlike storie hier is dat die stad begin het met ŉ proses om voertuie te bekom deur middel van ŉ aankoopmodel. Hierdie proses beoog om die huurkoste van voertuie aansienlik te verminder,” sê Stuurman. “Deur ons voertuie aan te koop, in plaas daarvan om dit te huur, sal ons afhanklikheid van diensverskaffers beperk en verseker dat ons interne ambagsmanne ten volle gebruik word.” Volgens Stuurman sal dit die stad R220 miljoen minder uitwerk (van R400 miljoen tot R180 miljoen) om self die voertuie aan te koop as te huur. Die vloot sluit in vullis-skiplaaiers, afvalkompakteerders en ligte kommersiële voertuie. “Hierdie voertuie sal onmiddellik in gebruik geneem word om ons gemeenskappe te dien.” Tydens die toekenning van die voertuie sal voorkeur gegee word aan diensleweringsafdelings, soos die Tshwane-metropolisie, departement van water en sanitasie, omgewing en landboubestuur, energie en elektrisiteit, asook paaie en vervoer. “Dit is belangrik dat ons wegbeweeg van buitensporige huurkontrakte om ons finansies te stabiliseer en te besnoei sodat ons eerder die geld in die gemeenskap kan terugploeg.”